Správa o zastavení dodávok ropy z Iránu do EÚ zvýšila ceny čierneho zlata
Európska komisia (EK) v reakcii na správu uviedla, že členským štátom únie v prípade zastavenia dodávok z Iránu nehrozí nedostatok ropy. Majú totiž dostatočné strategické rezervy, ktoré pokrývajú spotrebu na 120 dní.
Barel (159 litrov) ropy Brent sa dnes o 15.03 h SEČ predával po 118,63 USD (90,61 eura). To je o 1,28 USD viac ako v utorok (14. 2.) na konci obchodovania. Predtým vyskočila cena Brentu až na 119,99 USD za barel, čo je najviac od 1. augusta 2011. Cena americkej ropy WTI dnes posilnila o 1 USD na 101,74 USD/barel.
Obavy o dodávky čierneho zlata z Iránu a ďalších krajín Blízkeho východu a Afriky prevážili nad obavami investorov o zdravie globálnej ekonomiky. "Zvýšenie napätie pri spore s Iránom vždy podporí ceny ropy a nedávny vývoj to len dokazuje," uviedol analytik BNP Paribas Harry Tchilinguirian.
EÚ 23. januára schválila embargo na dovoz ropy z Iránu, aby zvýšila na Teherán tlak v spore okolo jeho jadrového programu. Embargo začalo platiť síce hneď, ale okamžite nepreruší platné kontrakty, čo by narobilo problémy niektorým krajinám, akú sú Taliansko, Španielsko či Grécko. Podľa existujúcich zmlúv by krajiny únie mali dovážať z Iránu ropu do konca júna. Nové kontrakty s Iránom počas trvania embarga uzatvárať nebudú.
Podľa legislatívy EÚ musia mať členské štáty zásoby ropy minimálne na 90 dní pre prípad núdzovej situácie. Rezervy, ktoré sú mixom ropy a rafinovaných ropných produktov, v súčasnosti pokrývajú spotrebu na 120 dní, keďže vo väčšine štátov prekračujú požadované minimum, uviedla hovorkyňa EK Marlene Holzner pre agentúru Reuters.
Najviac by sa okamžité zastavenie dodávok z Iránu dotklo Grécka, ktoré by tak prišlo asi o štvrtinu dodávok čierneho zlata. EK uviedla, že monitoruje situáciu na ropných trhoch a je pripravená reagovať, ak by Grécko potrebovalo pomoc. Saudská Arábia tiež signalizovala, že môže pokryť zvýšenie dopytu zo strany svojich zákazníkov.
Podľa iránskej televízie sa dnes zastavili dodávky ropy z krajiny do Francúzska, Španielska, Talianska, Grécka, Portugalska a Holandska. Iránske ministerstvo ropného priemyslu to však poprelo. "Nie je jasné, odkiaľ tieto informácie pochádzajú, ale neexistuje rozhodnutie o zastavení exportu ropy do EÚ ani zo strany ministerstva, ani vlády," uviedol pre agentúru Isna šéf Národnej iránskej ropnej spoločnosti (NIOC) pre medzinárodné vzťahy Mohsen Kamsari.
V roku 2010 bol Irán piatym najväčším dodávateľom ropy do EÚ. Najväčším bolo Rusko, nasledované Nórskom, Líbyou a Saudskou Arábiou.
Informovali o tom agentúry Reuters a DPA.
(1 EUR = 1,3092 USD)
Copyright © TASR 2012